আর পৃথিবীর ইতিহাস জানার পথে আমার যে-টুকু বোধ জন্মেছে, তাতে মনে করি, যখন কোনও কিছু ক্ষমতায় অধিষ্ঠিত হয় তখন থেকেই সে রক্ষণশীলতা ও স্থিতিশীলতা অর্জনের চেষ্টা করে এবং এইভাবে বিপ্লবাত্মক চরিত্রকে জাড্যতার মুখে ফেলার ঝুকি তৈরি করে। তার মানে এই নয় ওই রক্ষণশীলতা ও স্থিতিশীলতা সব সময় খারাপ; মানব জাতির প্রবহমানতার বেশির ভাগ সময় জুড়েই রয়েছে ওই রক্ষণশীলতা ও স্থিতিশীলতা, যদিও একসময় জাড্যতা এসে এর পরিবর্তনকে ফের অনিবার্য করে তোলে। মার্কসবাদ পরিবর্তনের আহ্বান নিয়ে এসেছিল। এবং আমার দৃঢ় ধারণা সমাজ ও রাষ্ট্র বিপ্লবের ক্ষেত্রে মার্কসবাদের চেয়ে শক্তিশালী আর কোনও মতবাদ এই মুহূর্তে আমাদের সামনে নেই। তবে এরকম ধারণার পাশাপাশি আমি এও মনে করি, মার্কসবাদ একাডেমিক বিষয়ে পরিণত হওয়ার মধ্যে দিয়ে খোদ মার্কিন সাম্রাজ্যবাদের পাঠ্যপুস্তকেও শোভনীয় হয়ে উঠেছে। সারা বিশ্বেই এখন এক বিশেষ জাতের শিক্ষিত মানুষের উদ্ভব ঘটেছে, যারা মার্কসিস্ট নন, যারা মার্ক্সিওলোজিস্ট। তারা মার্কসবাদ-লেনিনবাদ পড়েন, ভালো বোঝেন, নিত্য নতুন বৈপরীত্য বের করতে পারেন এবং যাদের জীবন যাপনের সঙ্গে কমিউনিজমের কোনও যোগ নেই। এই ক্ষেত্রে তাদের প্রতিভা মার্ক্সিস্টদের চেয়েও অনেক বেশি। তাই দেরিদার মতো অদ্ভুত এক জীব প্রায় সারা জীবন মার্কসবাদবিরোধিতার একাডেমিক ভিত্তি যোগানোর পর শেষ বয়সে বলে বসতে পারেন, আমি মার্কসবাদে বিশ্বাসী! শুধু মার্কসবাদ কেন, পৃথিবীর যে-কোনও রাজনৈতিক মতবাদই একাডেমিক পর্যায়ভুক্ত হওয়ার মধ্যে দিয়ে পরিবর্তনের শক্তি হারিয়েছে। মার্ক্সিওলোজিস্টদের আমি ভয়ের চোখেই দেখি।